ประมวลข่าวทั่วไทยประจำวันที่   1  กรกฎาคม 2561
ประมวลข่าวทั่วไทยประจำวันที่   1  กรกฎาคม 2561  
  สมเด็จพระเจ้าอยู่หัว พระราชทานหลอดไฟ LED  
  สมเด็จพระเจ้าอยู่หัว พระราชทานหลอดไฟ LED สนับสนุนการทำงานของหน่วยซีล ยังความปลาบปลื้มใจเป็นอย่างยิ่ง  
 นายณรงค์ศักดิ์ โอสถธนากร ผู้ว่าราชการจังหวัดเชียงรายในฐานะ ผู้บัญชาการศูนย์อำนวยการร่วมปฏิบัติการถ้ำหลวง ขุนน้ำนางนอน พร้อมด้วยพลเรือตรี อาภากร อยู่คงแก้ว ผู้บัญชาการหน่วยบัญชาการสงครามพิเศษทางเรือ และพลตำรวจตรี ชูรัตน์ ปานเหง้า รองผู้บัญชาการตำรวจภูธรภาค 5 ร่วมแถลงความคืบหน้าการดำเนินการช่วยชีวิตทีมนักฟุตบอลหมูป่าอะคาเดมี ล่าสุด โดยผู้บัญชาการศูนย์ปฏิบัติการร่วม กล่าวว่า สมเด็จพระเจ้าอยู่หัวทรงติดตามข่าวนี้อยู่โดยตลอดตั้งแต่ต้น พระองค์ได้พระราชทานหลอดไฟ LED ที่สามารถชาร์จไฟได้ โดยหน่วยซีลจะนำไปแขวนในถ้ำเพื่อให้สว่างถึงพัทยาบีช เพื่ออำนวยความสะดวกต่อการทำงานของหน่วยซีล ยังความปลาบปลื้มมาสู่ผู้ปฏิบัติงานเป็นล้นพ้น
 สำหรับแผนที่ดำเนินการ 4 แผน แผนที่หนึ่ง คือ เข้าด้านหน้าออกด้านหน้า นั่นคือ ทีมนักฟุตบอลเข้าด้านหน้าถ้ำ ก็จะนำออกด้านหน้าถ้ำ แต่ปัญหา คือ มีน้ำท่วมหน้าถ้ำ จึงได้มีการดูดน้ำออก ขณะนี้ฝนไม่ตกเพิ่ม ปฏิบัติการดูดน้ำออกได้ผลดี หน่วยซีลสามารถเข้าไปได้ถึงโถงที่ 3 โดยจะยึดพื้นที่ดังกล่าวเป็นพื้นที่ปฏิบัติงานของหน่วยซีล วางอุปกรณ์พร้อมติดตั้งไกด์ล็อตและขวดอากาศไว้ทุก 25 เมตร เพื่อให้ทั้งซีลและทีมนักฟุตบอลได้หายใจ
 แผนที่สอง จะเข้าทางอื่น คณะทำงานได้สำรวจหมดแล้วประมาณสิบกว่าโพรง แต่โพรงที่มีความเป็นไปได้สูงสองโพรง วันนี้จะดำเนินการต่อ โดยได้ขนอุปกรณ์ เครื่องจักรหนัก ใช้อากาศยานขนเข้าไปปฏิบัติหน้าที่ตามแผน ตั้งแต่วันที่ 30 มิถุนายน 2561 ขณะนี้การดำเนินการมีความคืบหน้าพอสมควรและจะรายงานให้ทราบในระยะต่อไป
 แผนที่สาม วางแผนจะเข้าทางปลายถ้ำ ทั้งการระบายน้ำและเจาะบาดาล ซึ่งจากการเจาะบาดาลพร่องน้ำ พบว่าน้ำในถ้ำลดไปพอสมควร สามารถดูดน้ำออกไปได้จำนวนมาก ทั้งนี้ ขอทำความเข้าใจกับประชาชนในพื้นที่รับน้ำ
 ส่วนแผนที่สี่ การสแกนภูเขา มีปัญหา คือ อุปกรณ์มีมูลค่าสูง มีขนาดใหญ่และหนักมาก ผู้เสนอยังไม่ได้เสนอแผนในการขนย้ายไปติดตั้งในพื้นที่
 สำหรับแผนวันนี้ ได้วางแผนว่าหากพบเด็กๆ ที่พลัดหลง จะดูแลรักษาพยาบาลอย่างไร ส่งต่อโรงพยาบาลไหน รวมทั้งการดูแลครอบครัว ซึ่งทุกหน่วยงานได้วางแผนดำเนินการอยู่
 ด้านผู้บัญชาการหน่วยบัญชาการสงครามพิเศษทางเรือ กล่าวว่าขณะนี้หน่วยซีลได้เข้าไปถึงโถงสามแยก จากสามแยกมุ่งหน้าจะไปพัทยาบีช การทำงานยากลำบากเนื่องจากในถ้ำมืดและมีน้ำมาก เข้าไปได้ประมาณ 3 กิโลเมตร มีการผูกเชือกนำ และติดขวดอากาศไว้ทุก 25 เมตร เพื่อจะไปให้ถึงตัวทีมนักฟุตบอลที่พลัดหลงที่คาดว่าน่าจะอยู่ที่พัทยาบีช ซึ่งจะต้องดำน้ำเข้าไป หากพบเด็กก็ต้องวางแผนว่าจะนำออกมาอย่างไร โดยอุปสรรคสำคัญ คือ น้ำจำนวนมากและกระแสน้ำวน ซึ่งผู้บัญชาการกองทัพเรือให้ความสำคัญกับภารกิจนี้อย่างเต็มที่ พร้อมจะนำขวดอากาศมาสนับสนุนอีก 200 ขวด โดยมีกองทัพอากาศลำเลียงมาให้
 ขณะที่รองผู้บัญชาการตำรวจภูธรภาค 5 กล่าวว่าจะมีการปรับระบบการจราจรใหม่ทั้งหมด โดยจะเดินรถทางเดียว ขอความร่วมมือทุกหน่วยงานปฏิบัติตามด้วย
 ศูนย์ปฏิบัติการประชาสัมพันธ์ถ้ำหลวง กรมประชาสัมพันธ์
 ศูนย์อำนวยการร่วม

  การเมือง/มั่นคง 
 นายกรัฐมนตรี ชื่นชมความร่วมมือทุกฝ่าย ขอบคุณที่เสียสละ เชื่อภารกิจค้นหาจะสำเร็จด้วยดี   
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี กล่าวถึงการค้นหาเยาวชนและโค้ชทีมฟุตบอลหมูป่าอะคาเดมีที่พลัดหลงเข้าไปในถ้ำหลวง จังหวัดเชียงราย ซึ่งมีความคืบหน้าไปมากแล้ว ว่า ถึงขณะนี้ได้เห็นความเป็นหนึ่งเดียวกันของคนไทยทุกคน ทั้งที่อยู่ในพื้นที่และทั่วประเทศ ขอบคุณจิตอาสา พระภิกษุ ครูนักเรียน ที่แสดงออกถึงความห่วงใยและกำลังใจต่อกลุ่มเยาวชนและเจ้าหน้าที่ที่ทำงานอย่างหนัก รวมทั้งขอบคุณชาวบ้านและเกษตรกรในพื้นที่โดยรอบที่เสียสละพื้นที่ให้ระบายน้ำ โดยจะให้กระทรวงมหาดไทยดูแลต่อไป ในนามของกองอำนวยการรักษาความมั่นคงภายในราชอาณาจักร หรือ กอ.รมน. ขอบคุณทุกฝ่ายที่ระดมสรรพกำลังเข้ามาช่วยกันทั้งการไฟฟ้า ชลประทาน ทหารบก ทหารอากาศ ทหารเรือ ตำรวจ นักบิน พลเรือนและอาสาสมัครคนไทยและต่างประเทศด้วย
 นายกรัฐมนตรี เชื่อว่า ความร่วมมือร่วมใจนี้จะทำให้ภารกิจสำเร็จลุล่วงได้อย่างแน่นอน จึงขอให้เจ้าหน้าที่ทั้งคนไทยและต่างประเทศ รวมทั้งครอบครัวของเยาวชนทุกคนมีกำลังกายกำลังใจที่เข้มแข็ง เพื่อฝ่าฟันช่วงเวลาเช่นนี้ไปให้ได้ พร้อมขอความร่วมมือให้สื่อมวลชนใช้แผนที่สังเขปชุดเดียวกับเจ้าหน้าที่ศูนย์ปฏิบัติการฯ เพื่อให้มีข้อมูลที่ตรงกันและป้องกันความสับสนและหากมีโอกาสจะให้สื่อได้ไปเยี่ยมการปฏิบัติงานของเจ้าหน้าที่แต่ละทีม เพื่อให้เห็นถึงการบูรณาการและความมุ่งมั่นตั้งใจในการปฏิบัติงานอย่างเต็มที่ด้วย  
 รองนายกรัฐมนตรีและรัฐมนตรีว่าการกระทรวงกลาโหม กำชับให้ทุกเหล่าทัพ คงความพยายามหลักสนับสนุนทรัพยากรทางทหารและทำงานอย่างเต็มกำลัง   
 พลโท คงชีพ ตันตระวาณิชย์ โฆษกกระทรวงกลาโหม  เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กำชับสั่งการให้ทุกเหล่าทัพสนับสนุนทรัพยากรทางทหารอย่างเต็มกำลังและต่อเนื่อง ทั้งกำลังพล เครื่องมือช่างและเครื่องมือพิเศษ ชุดแพทย์สนาม รวมทั้งอากาศยานสนับสนุนการลำเลียง เพื่อสนับสนุนการช่วยเหลือที่ทีมเยาวชนทั้ง 13 คนที่ยังคงติดอยู่ในถ้ำหลวง ขุนน้ำนางนอน ออกมาให้ได้โดยปลอดภัยทั้งหมดและขอเป็นกำลังใจให้กับผู้ปฏิบัติหน้าที่ทุกฝ่าย รวมทั้งครอบครัวของน้องๆ เยาวชนทุกคน  พร้อมทั้งขอขอบคุณ กระทรวงกลาโหมออสเตรเลีย และกองบัญชาการทหารภาคพื้นอินโด - แปซิฟิก ของสหรัฐอเมริกา ที่ส่งอากาศยานลำเลียงเจ้าหน้าที่ทหารและผู้เชี่ยวชาญ รวมทั้งเครื่องมือพิเศษ เข้ามาช่วยเหลือกู้ภัยและทำงานร่วมกันในครั้งนี้
 พลโท คงชีพ กล่าวในภาพรวมว่า กระทรวงกลาโหม โดยทุกเหล่าทัพและสำนักงานตำรวจแห่งชาติ  ได้สนับสนุนการทำงานร่วมกับทุกส่วนราชการในพื้นที่อย่างต่อเนื่อง ตั้งแต่ 23 มิ.ย. 2561 ในการช่วยเหลือกู้ภัยทั้ง 13 คน โดยสนับสนุนทรัพยากรทางทหาร ทั้งกำลังพลภาคพื้น กำลังทางอากาศและทางน้ำ  เครื่องมือขุดตัก เครื่องมือช่าง เครื่องมือสื่อสาร รถประปาสนามและรถครัวเคลื่อนที่ โรงพยาบาลสนาม รวมทั้งอากาศยานลำเลียง อากาศยานกู้ภัยและค้นหา  และขอยืนยันว่า กำลังพลของกองทัพทุกคน โดยเฉพาะผู้ที่ปฏิบัติงานอยู่ในพื้นที่ ยังมีกำลังใจดีและจะพยายามต่อไปให้ถึงที่สุด เพื่อช่วยเหลือน้องๆ ทุกคนออกมาให้ได้  พร้อมทั้งขอเป็นกำลังใจให้กับญาติของน้องๆ ทุกคน ร่วมกับแรงใจของประชาชนชาวไทยทั้งประเทศ เพื่อให้เราเป็นหนึ่งเดียวกันและสามารถผ่านความยากลำบากครั้งนี้ไปด้วยกัน 
 รมช.กลาโหม ชื่นชมและให้กำลังใจเจ้าหน้าที่ทุกหน่วยที่ปฏิบัติงานช่วยเหลือ 13 ชีวิต อย่างทุ่มเท   
 พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม พร้อมคณะ ตรวจเยี่ยมศูนย์ปฏิบัติการช่วยเหลือ เพื่อติดตามความคืบหน้าและให้กำลังใจการปฏิบัติงานของเจ้าหน้าที่ทุกฝ่าย โดยมี พลโท วิจักขฐ์ สิริบรรสพ แม่ทัพภาคที่ 3 และนายณรงค์ศักดิ์ โอสถธนากร ผู้ว่าราชการจังหวัดเชียงราย ในฐานะผู้บัญชาการศูนย์อำนวยการร่วมปฏิบัติการถ้ำหลวง ขุนน้ำนางนอน ร่วมให้การต้อนรับ
 พลเรือตรี อาภากร อยู่คงแก้ว ผู้บัญชาการหน่วยบัญชาการสงครามพิเศษทางเรือ รายงานว่าขณะนี้ได้ใช้โถงถ้ำที่ 3 เป็นจุดตั้งกองกำลังของหน่วยซีลในการปฏิบัติงานใต้น้ำ ซึ่งได้ปฏิบัติงานอย่างต่อเนื่อง โดยการวางเชือกนำทางและวางขวดอากาศเป็นระยะ ซึ่งขณะนี้น้ำลดลงอย่างต่อเนื่อง
 นายภาสกร บุญญลักษณ์ รองผู้ว่าราชการจังหวัดเชียงราย กล่าวถึงการระบายน้ำว่า ขณะนี้ได้ดำเนินการอย่างต่อเนื่อง คาดว่าจะส่งผลกระทบกับ 3 ตำบล คือ ตำบลโป่งผา ตำบลศรีเมือง และตำบลโป่งงาม พื้นที่ 1,100 ไร่ ประมาณ 200 ครัวเรือน ทางอำเภอได้ทำความเข้าใจกับประชาชน หากกระทบต่อราษฎรในพื้นที่ ทางราชการจะดำเนินการช่วยเหลืออย่างเต็มที่ต่อไป
 พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม กล่าวว่า พลเอก ประวิตร วงษ์สุวรรณ รัฐมนตรีว่าการกระทรวงกลาโหม มีความเป็นห่วงทุกฝ่ายที่ดำเนินการในการค้นหา รวมทั้งญาติทุกคน ตนเองชื่นชมความทุ่มเทในการทำงานของทุกหน่วยและให้กำลังใจเจ้าหน้าที่ทุกคน
 จากนั้น พลเอก ชัยชาญ ช้างมงคล ตรวจเยี่ยมโรงครัวพระราชทาน โรงพยาบาลสนาม หน่วยซีล เยี่ยมครอบครัวของน้องๆ และพบสื่อมวลชน
 ศูนย์ปฏิบัติการประชาสัมพันธ์ถ้ำหลวง กรมประชาสัมพันธ์
 ศูนย์อำนวยการร่วม  
  รองแม่ทับภาคที่ 3 แถลงความคืบหน้าการทำงานหน่วยซีล  
 พลตรี ศุภโชค ธวัชพีระชัย รองแม่ทับภาคที่ 3 กล่าวว่า การสำรวจมีความคืบหน้าไปมาก หน่วยซีลสามารถเข้าไปถึงที่โถง 3 แล้ว และเข้าไปลึกจากโถงที่ 3 ได้อีก 600 เมตร ส่วนกำลังทางบกขึ้นไปด้านบนภูเขา  ได้มีกำลังทหารบกของจังหวัดเชียงราย และหน่วยรบพิเศษจากจังหวัดลพบุรี อากาศยานจากศูนย์การบินทหารบก ลพบุรี ช่วยเคลื่อนย้ายคนและยุทโธปกรณ์ พร้อมยืนยันว่า ทุกโพรงที่ประชาชนแจ้งมา ได้ทำการสำรวจทั้งหมดที่คิดว่าเป็นไปได้ 

เศรษฐกิจ/ท่องเที่ยว
  จังหวัดอุทัยธานี ทุ่มงบประมาณ 59 ล้านบาท พัฒนาหนองน้ำธรรมชาติ 357 ไร่ เป็นสวนน้ำเฉลิมพระเกียรติบึงพระชนก  
 นายไมตรี ไตรติลานันท์ รองผู้ว่าราชการจังหวัดอุทัยธานี เปิดเผยว่า กลุ่มจังหวัดภาคเหนือตอนล่าง 2 ได้สนับสนุนงบประมาณ จำนวน 59 ล้านบาท ภายใต้แนวทางการสร้างความเข้มแข็งและยั่งยืนให้กับเศรษฐกิจภายในประเทศ ให้กับจังหวัดอุทัยธานี มาดำเนินการพัฒนา “หนองผีเผา” หนองน้ำธรรมชาติขนาดใหญ่ พื้นที่ 357 ไร่ ในพื้นที่หมู่ 4 ตำบลเกาะเทโพ อำเภอเมือง จังหวัดอุทัยธานี ซึ่งสภาพเดิมเต็มไปด้วยวัชพืช พัฒนาให้เป็น “สวนน้ำเฉลิมพระเกียรติ บึงพระชนก” เป็นสวนสุขภาพและสถานที่ท่องเที่ยวสำคัญให้ชาวอุทัยธานีและนักท่องเที่ยวได้ใช้เป็นสถานที่ออกกำลังกาย เดิน วิ่ง และปั่นจักรยานไปรอบๆ หนองน้ำ ที่มีขนาดใหญ่รวม 2  ชั้น ชั้นในมีระยะทาง 800 เมตร  ส่วนชั้นนอกมีระยะทาง 3,000 เมตร ท่ามกลางวิวทิวทัศน์ธรรมชาติที่สวยงาม อากาศบริสุทธิ์ มีปลาและนกนานาชนิดอาศัยอยู่ชุกชุมตามธรรมชาติ
 นอกจากนี้ ได้มีการติดตั้งอุปกรณ์การออกกำลังกายตามจุดต่างๆ สร้างสนามเด็กเล่น ให้ผู้ปกครองพาบุตรหลานมาเล่น เพื่อสร้างความสนุกสนาน มีการปรับภูมิทัศน์ให้สวยงาม ปลูกต้นไม้เพิ่มเติมให้มีความร่มรื่น สร้างศาลากลางน้ำ ไว้นั่งพักผ่อนชมความงามทางธรรมชาติ มีพนักงานรักษาความปลอดภัยดูแลตลอด 24 ชั่วโมง  และในอนาคตจะมีการสร้างหาดทรายเทียมสำหรับเล่นน้ำด้วย โดยสวนน้ำเฉลิมพระเกียรติฯ แห่งนี้ ตั้งอยู่ติดกับถนนสายอุทัยธานี - เกาะเทโพ ห่างจากศาลากลางจังหวัดอุทัยธานีเพียง 2 กิโลเมตร ถือเป็นปอดแห่งใหม่ของชาวอุทัยธานี ซึ่งทุกวันช่วงเช้าและเย็นจะมีประชาชนและนักท่องเที่ยว ทุกเพศ ทุกวัย รวมทั้งผู้สูงอายุ มาออกกำลังกายกันอย่างคึกคัก 
  พช. ยโสธร  ขับเคลื่อนโครงการชุมชนท่องเที่ยว "บ้านพักโฮมสเตย์" 
 นายสมเพชร  สร้อยสระคู รองผู้ว่าราชการจังหวัดยโสธร เปิดการฝึกอบรมพัฒนาความรู้ด้านการจัดการบ้านพักโฮมสเตย์ ตามโครงการชุมชนท่องเที่ยว OTOP นวัตวิถี จังหวัดยโสธร  เพื่อสร้างความมั่นคงให้กับเศรษฐกิจฐานราก ด้านขบวนการการเตรียมความพร้อมชุมชน พัฒนาสินค้าและผลิตภัณฑ์ OTOP ให้ได้มาตรฐานและมีคุณภาพ ตลอดจนสร้างรายได้ให้เกิดกับประชาชนในชุมชนอย่างเข้มแข็งและอย่างยั่งยืน   
  นางสาวชนมณัฐ รอดบุญธรรม พัฒนาการจังหวัดยโสธร หัวหน้ากลุ่มงาน พช.จังหวัดยโสธร กล่าวว่า การฝึกอบรมโครงการฯ ดังกล่าว มีกลุ่มเป้าหมายจาก 9   อำเภอ จำนวน 49 หมู่บ้านๆ ละ 10 คน รวมจำนวน 490 คน แบ่งเป็น 4 รุ่น มุ่งเน้นสู่การสร้างรายได้ตามความต้องการของชุมชน เพื่อเป้าหมายในการสร้างเศรษฐกิจฐานรากให้มั่นคงและประชาชนสามารถพึ่งตนเองได้อย่างแท้จริง ซึ่งสอดคล้องกับนโยบายของรัฐบาลที่เน้นสร้างรายได้จากการท่องเที่ยวและสร้างเศรษฐกิจชุมชน  
  หลายหน่วยงานภาครัฐในจังหวัดลำปาง ร่วมจัดงานเทศกาลสับปะรด ช่วยเหลือเกษตรกรในพื้นที่  
 จังหวัดลำปาง ร่วมบูรณาการกับองค์การบริหารส่วนจังหวัดลำปาง อำเภอเมืองลำปาง และองค์การบริหารส่วนตำบล 4 ตำบลในเขตท้องที่ ทั้งตำบลบ้านเสด็จ บ้านแลง บ้านค่า และตำบลบุญนาคพัฒนา เปิดพื้นที่จุดจำหน่ายชั่วคราวบริเวณลานจอดรถด้านหน้าสวนสาธารณะเขลางค์นคร ตำบลสบตุ๋ย อำเภอเมือง จังหวัดลำปาง จัดกิจกรรมพิเศษ รณรงค์ส่งเสริมการบริโภคสับปะรดผลสด ในงาน “เทศกาลสับปะรดลำปาง” Lampang Pineapple Festival ร่วมกันนำผลสับปะรดสุกคุณภาพ สดจากไร่เกษตรกรออกวางแผงจำหน่ายตรงส่งถึงมือประชาชนผู้บริโภค โดยมีนายทรงพล สวาสดิ์ธรรม ผู้ว่าราชการจังหวัดลำปาง เป็นหัวหน้าคณะนำทีมผู้บริหารหน่วยงานจากภาคส่วนต่างๆ ที่เกี่ยวข้อง ร่วมทำพิธีเปิดงาน “เทศกาลสับปะรดลำปาง” อย่างเป็นทางการ ท่ามกลางบรรยากาศที่คึกคัก มีสื่อมวลชนจากสื่อทุกแขนง ประชาชนในเขตท้องที่อำเภอเมืองลำปาง รวมถึงนักท่องเที่ยวจากต่างพื้นที่จำนวนมาก ให้ความสนใจเข้าร่วมกิจกรรมภายในงาน พร้อมกับช่วยกันซื้อสับปะรดที่ทางเกษตรกรได้นำมาจัดวางจำหน่าย  
  การไฟฟ้าส่วนภูมิภาค พัฒนาแอปพลิเคชัน “PEA Smart Plus” “จัดให้ง่าย ได้ทุกเรื่อง”  
 นายศุภโชค วงศ์มณฑา ผู้จัดการการไฟฟ้าส่วนภูมิภาคตรัง หรือ PEA กล่าวว่า การไฟฟ้าส่วนภูมิภาค พัฒนาแอพพลิเคชัน “PEA Smart Plus”  เพื่อช่วยเพิ่มความสะดวกสบายในการเข้าถึงบริการออนไลน์แบบครบวงจรของ กฟภ. ในรูปแบบ One Touch Service “จัดให้ง่าย ได้ทุกเรื่อง” ทุกที่ ทุกเวลา โดยเทคโนโลยี Virtual Machine มาตรฐาน SDLC ที่มีระบบรักษาความปลอดภัยของข้อมูลและความเป็นส่วนตัวสูงสุด
 ผู้ใช้ไฟฟ้าในทุกภูมิภาคทั่วประเทศ สามารถดาวน์โหลด PEA Smart Plus ผ่านสมาร์ทโฟนหรือแท็บเล็ต เพื่อใช้บริการและตรวจสอบข้อมูลต่างๆ ด้วยตนเอง เช่น ตรวจสอบและชำระค่าไฟฟ้า ค้นหาสถานที่ชำระเงินค่าไฟฟ้า สร้าง QR Code และ Barcode เพื่อนำไปชำระเงินที่จุดรับชำระเงินค่าไฟฟ้า แจ้งไฟฟ้าขัดข้อง ติดตามข่าวสารประชาสัมพันธ์และประกาศดับไฟล่วงหน้า แจ้งข้อเสนอแนะ หรือข้อร้องเรียน รวมทั้งเชื่อมเข้าสู่ทุกช่องทางการติดต่อ กฟภ. ได้อย่างรวดเร็ว
 ทั้งนี้ แอปพลิเคชัน PEA Smart Plus เปิดให้ดาวน์โหลดบนระบบปฏิบัติการ iOS และ Android แล้ว ซึ่งประชาชนทั่วไปและผู้ใช้ไฟฟ้าของการไฟฟ้าส่วนภูมิภาค สามารถดาวน์โหลดแอปพลิเคชันฟรีโดยไม่มีค่าใช้จ่ายใดๆ 

สังคม
  สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานพรให้การช่วยเหลือ 13 ชีวิตประสบผลสำเร็จ  
 สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อัมพโร) โปรดประทานพระเมตตาธรรมปรารภ กรณีเหตุการณ์ถ้ำหลวง ขุนน้ำนางนอน อำเภอแม่สาย จังหวัดเชียงราย ความว่า ในยามที่เพื่อนร่วมชาติจำนวน 13 คนกำลังตกอยู่ในภาวะคับขัน ณ ถ้ำหลวง อำเภอแม่สาย จังหวัดเชียงราย ได้มีเจ้าหน้าที่ทหาร พลเรือน อาสาสมัครทุกฝ่าย ร่วมกับประชาชนจิตอาสา พร้อมด้วยชาวต่างประเทศผู้มีมิตรจิตมิตรใจ ระดมกันเข้าช่วยเหลืออย่างเต็มกำลัง แสดงถึงพลังสามัคคีแห่งคนไทย และน้ำใจมิตรในยามวิกฤต เป็นที่น่าชื่นชมอย่างยิ่ง
 เมื่อวันศุกร์ ที่ 29 มิถุนายน 2561 สมเด็จบรมบพิตร พระราชสมภารเจ้า ผู้ทรงพระคุณอันประเสริฐ ทรงอาราธนาพระสงฆ์ให้นำพุทธศาสนิกชนแผ่เมตตาด้วยการเจริญกรณียเมตตสูตร ด้วยทรงห่วงใยเป็นอย่างยิ่ง อาตมภาพขอถวายอนุโมทนา และขออนุโมทนา อีกทั้งเชิญชวนชาวไทยจงร่วมกันเจริญกรณียเมตตสูตร และศึกษาความหมายแห่งพระสูตรนั้นให้กระจ่างใจ เพื่อประมวลเป็นกำลังจิตอันถึงพร้อมด้วยเมตตาธรรมไม่มีประมาณ เพื่อยังความสวัสดีของทุกชีวิตในเหตุการณ์ดังกล่าวเถิด ขออำนวยพรให้ผู้ประสบเหตุและผู้ปฏิบัติหน้าที่เข้าช่วยเหลือทุกคนจงเจริญสวัสดิภาพ ประสบผลสำเร็จในภารกิจที่มุ่งหมายทุกประการ เทอญ 
  รมว.สธ. เผย กระทรวงเกษตรฯ ชื่นชมโครงการโรงพยาบาลอาหารปลอดภัย  
 ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข พร้อมด้วยนายวิวัฒน์ ศัลยกำธร รัฐมนตรีช่วยว่าการกระทรวงเกษตรและสหกรณ์ นายแพทย์เจษฎา โชคดำรงสุข ปลัดกระทรวงสาธารณสุข หารือแนวทางการบูรณาการดำเนินงานเกษตรอินทรีย์ ระหว่างกระทรวงสาธารณสุขและกระทรวงเกษตรและสหกรณ์ เพื่อคุ้มครองผู้บริโภคด้านความปลอดภัยอาหาร ให้ประชาชนได้รับอาหารที่ปลอดสารพิษ
 ศาสตราจารย์คลินิก เกียรติคุณ นายแพทย์ปิยะสกล กล่าวว่า รัฐมนตรีช่วยว่าการกระทรวงเกษตรและสหกรณ์ ชื่นชมนโยบายของกระทรวงสาธารณสุข ที่ให้โรงพยาบาลดำเนินการด้านความปลอดภัยอาหารของผู้ป่วย และญาติที่มาใช้บริการในโรงพยาบาล ซึ่งดำเนินการแล้วในโรงพยาบาลศูนย์ โรงพยาบาลทั่วไป 116 แห่ง และขยายให้ครอบคลุมโรงพยาบาลชุมชนทั่วประเทศอีก 780 แห่ง ภายในเดือนกันยายน 2561 เป็นการสนับสนุนเกษตรกรในพื้นที่ สอดคล้องกับนโยบายเกษตรอินทรีย์ของรัฐบาล
 ศาสตราจารย์คลินิก เกียรติคุณ นายแพทย์ปิยะสกล กล่าวต่อว่า จากการประชุมกับกระทรวงเกษตรฯ ได้มีข้อสรุปความร่วมมือ 3 ข้อ คือ ตั้งคณะกรรมการขับเคลื่อนการเดินงานพัฒนาเกษตรอินทรีย์ร่วมกัน เพื่อให้เกิดกลไกความร่วมมือ 3 หน่วยงานทั้งส่วนกลางและส่วนภูมิภาค ระหว่างกระทรวงเกษตรฯ กระทรวงสาธารณสุข และกระทรวงมหาดไทย  สนับสนุนการดำเนินงาน “ปลูก ขาย ใช้” โดยให้โรงพยาบาลปลูกผักปลอดสาร จัดพื้นที่ให้เกษตรกรขายพืชผักเกษตรอินทรีย์ รวมทั้งนำมาประกอบอาหารให้ผู้ป่วย เจ้าหน้าที่และในร้านอาหารที่จำหน่ายในโรงพยาบาล เป็นการคุ้มครองผู้บริโภค โดยชุมชนเข้ามามีส่วนร่วม ใช้หลักสร้างความพอมีพอกิน เพื่อให้ประชาชนมีสุขภาพดีด้วยอาหารที่ปลอดสารพิษ เกษตรอินทรีย์มีพื้นที่ในการขาย กระตุ้นเศรษฐกิจฐานราก พัฒนาประเทศมั่นคง มั่งคั่ง ยั่งยืน  และกระทรวงสาธารณสุข จะร่วมเก็บรวบรวมพันธุกรรมพืชสมุนไพร สนับสนุนการดำเนินงานของกระทรวงเกษตรฯ ซึ่งกระทรวงสาธารณสุข มีพื้นที่ปลูกพืชสมุนไพรในโรงพยาบาลเจ้าพระยาอภัยภูเบศร มีการดำเนินงานเมืองสมุนไพร และมีสวนสมุนไพรหลังสงครามโลกครั้งที่ 2 เพื่ออนุรักษ์พืชสมุนไพรและขยายการเพาะปลูกให้มากขึ้น 
  รัฐมนตรีว่าการกระทรวงแรงงาน  แถลงผลการปิดศูนย์บริการเบ็ดเสร็จ One Stop Service  
 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน แถลงผลปิดศูนย์บริการเบ็ดเสร็จ One Stop Service ระยะที่ 2 ว่า จากการที่รัฐบาลเปิดจัดทำทะเบียนแรงงานต่างด้าวผิดกฎหมายในประเทศไทยให้ได้เข้าสู่ระบบกฎหมาย และได้รับความคุ้มครองตามหลักสากล โดยวานนี้ 30 มิ.ย.61  ศูนย์ดังกล่าวได้ปิดลงแล้ว พบว่า ผลการดำเนินงานเป็นที่น่าพอใจ แรงงานต่างด้าวสัญชาติกัมพูชา ลาว และเมียนมา เข้าสู่ระบบกฎหมายแล้วจากการเปิดศูนย์ One Stop Service ระยะที่ 2 จำนวนทั้งสิ้น 347,067 คน ส่วนยอดคงเหลือที่ไม่ได้เข้าระบบ จำนวน 955 คน สำหรับภาพรวมทั้งหมดตลอดระยะเวลาที่รัฐบาลจัดระเบียบแรงงานต่างด้าว สามารถปรับสถานะแรงงานต่างด้าวผิดกฎหมายให้ได้เข้าระบบเป็นแรงงานที่ถูกต้อง จำนวนทั้งสิ้น 1,187,803 คน ส่งผลให้รัฐบาลสามารถบริหารจัดการข้อมูลแรงงานต่างด้าวที่มีเลขประจำตัวคนต่างด้าว 13 หลัก ที่อยู่ในระบบ Big Data หรือระบบฐานข้อมูลกลาง นำไปใช้ในการบริการจัดการแรงงานต่างด้าวได้ทั้งระบบ และมีประสิทธิภาพ ทั้งนี้ ขอขอบคุณทุกหน่วยงาน ทุกฝ่าย และประเทศต้นทางแรงงานต่างด้าว 3 สัญชาติ ที่ร่วมกันทำงานมาโดยตลอด รวมทั้งสถานประกอบการ นายจ้างที่ให้ความร่วมมือกับรัฐบาลในการจัดระเบียบแรงงานต่างด้าวในครั้งนี้ สำหรับมาตรการตั้งแต่บัดนี้เป็นต้นไป กระทรวงแรงงาน ได้จัดทำแผนร่วมกับสำนักงานตำรวจแห่งชาติ โดยจะจัดชุดปฏิบัติการ 113 ชุดทั่วประเทศ เพื่อร่วมกันตรวจสอบ ปราบปราม จับกุม และดำเนินคดีแรงงานต่างชาติที่เข้ามาทำงานในประเทศไทยอย่างผิดกฎหมายโดยเคร่งครัด จริงจัง และต่อเนื่อง โดยจะเริ่มปฏิบัติการเข้มงวดในช่วงระยะเวลา 15 วันนับจากวันนี้เป็นต้นไป และจะดำเนินการต่อเนื่องไปจนถึง 3 เดือน
 รัฐมนตรีว่าการกระทรวงแรงงาน  กล่าวต่ออีกว่า การปฏิบัติการตรวจสอบ จับกุม และการผลักดันกับประเทศ ได้คำนึงถึงหลักสิทธิมนุษยชน โดยได้มีการประสานกับสถานทูตประเทศต้นทางแรงงานต่างด้าวทั้ง 3 สัญชาติแล้ว ในส่วนของแรงงานสัญชาติเมียนมาสามารถกลับประเทศได้ที่จังหวัดระนอง อำเภอแม่สาย จังหวัดเชียงราย และอำเภอแม่สอด จังหวัดตาก อย่างไรก็ตาม แรงงานต่างด้าวที่มีสถานะผิดกฎหมายในประเทศไทย ซึ่งไม่ได้ลงทะเบียน ไม่มีเอกสารหลักฐานตามกฎหมาย ถือว่าไม่มีสิทธิอยู่ในประเทศไทยอีกต่อไป นายจ้างที่จ้างแรงงานต่างด้าวกลุ่มนี้ก็จะมีความผิดด้วย โดยจะมีโทษทั้งนายจ้างและแรงงานต่างด้าว 
   กรมชลประทาน จัดทีมปักหลักปฏิบัติงานด้านสูบน้ำและงานสำรวจภูมิประเทศและธรณีวิทยา เพื่อช่วย13 ชีวิต 
 นายทองเปลว กองจันทร์ อธิบดีกรมชลประทาน พร้อมคณะยังคงปักหลักอยู่ที่บริเวณวนอุทยานขุนน้ำนางนอน อำเภอแม่สาย จังหวัดเชียงราย เพื่อร่วมวางแผนการค้นหา 13 ชีวิตที่ติดอยู่ในถ้ำหลวง ขุนน้ำนางนอน กับหน่วยงานต่างๆ ที่เกี่ยวข้อง ซึ่งจนถึงขณะนี้ยังคงระดมกันเข้าไปค้นหาอย่างต่อเนื่อง พร้อมกันนี้ อธิบดีกรมชลประทานยังได้ให้กำลังใจเจ้าหน้าที่ชลประทาน ในการปฏิบัติงานด้านสูบน้ำและงานสำรวจภูมิประเทศและธรณีวิทยาเพื่อช่วยน้อง 13 ชีวิต อย่างใกล้ชิด  
 อย่างไรก็ตาม  ตั้งแต่วันที่ 25 มิ.ย. ที่ผ่านมา กรมชลประทาน โดยสำนักเครื่องจักรกล ได้ส่งเครื่องสูบน้ำเพื่อช่วยสูบน้ำออกจากถ้ำหลวง ช่วยให้ทีมหน่วยซีลและทีมกู้ภัยสามารถเข้าไปค้นหาทั้ง 13 คน ได้อย่างสะดวกและเร็วขึ้น จนถึงขณะนี้ มีการติดตั้งเครื่องสูบน้ำของกรมชลประทานไปแล้วทั้งสิ้น 32 เครื่อง เครื่องปั่นไฟ 2 เครื่อง และกำลังปฏิบัติการสูบน้ำออกจากถ้ำอย่างต่อเนื่อง
  ขณะเดียวกันทีมเจ้าหน้าที่จากสำนักสำรวจด้านวิศวกรรมและธรณีวิทยา กรมชลประทาน ได้นำเครื่องมือสำรวจภูมิประเทศ และเครื่องมือสำรวจธรณีฟิสิกส์ เข้าไปสนับสนุนการค้นหาร่วมกับกรมทรัพยากรธรณี กรมทรัพยากรน้ำบาดาล เพื่อสำรวจหาตำแหน่งโพรงถ้ำ ปล่องถ้ำ และรอยแยกในชั้นหิน เพื่อหาช่องระบายน้ำออกจากถ้ำ และการลดการเติมน้ำลงสู่ถ้ำ ซึ่งมุ่งมั่นที่จะทำให้การช่วยเหลือทั้ง 13 ชีวิต สามารถออกจากถ้ำหลวงได้อย่างปลอดภัยโดยเร็วที่สุด 
  กระทรวงวัฒนธรรม จัดสรรงบประมาณกว่า 100 ล้านบาท นำมิติวัฒนธรรมเชื่อมใจ ชายแดนใต้สันติสุข  
 นายกฤษศญพงษ์ ศิริ ปลัดกระทรวงวัฒนธรรม เปิดเผยว่า จากการประชุมติดตามผลการดำเนินงานโครงการวัฒนธรรมเชื่อมใจ ชายแดนใต้สันติสุข ประจำปี 2561 และเตรียมความพร้อมการดำเนินงาน ปี 2562 ร่วมกับผู้แทนศูนย์อำนวยการบริหารจังหวัดชายแดนภาคใต้ และวัฒนธรรมจังหวัดสงขลา ปัตตานี นราธิวาส ยะลา  โดยที่ประชุมได้รับทราบผลการประชุมของคณะกรรมการขับเคลื่อนการแก้ไขปัญหาจังหวัดชายแดนใต้ด้านศาสนา และศิลปวัฒนธรรม ให้มีการจัดกิจกรรมที่สืบสานภูมิปัญญาท้องถิ่น ส่งเสริมสังคมพหุวัฒนธรรม และบูรณะโบราณสถานในพื้นที่ ส่วนภาพรวม ขอให้ทุกหน่วยงานเร่งรัดดำเนินงานและเบิกจ่ายงบประมาณตามเป้าหมายอย่างโปร่งใส ตรวจสอบได้
 สำหรับในปี 2561 ได้จัดสรรงบประมาณ 111 ล้านบาท จัดกิจกรรมตามแผนปฏิบัติการภายใต้โครงการวัฒนธรรมเชื่อมใจ ชายแดนใต้สันติสุข ส่วนงบประมาณในปี 2562  ได้รับจัดสรรจำนวน 107 ล้านบาท  ได้กำชับให้ทุกหน่วยงานเตรียมแผนงาน แนวทางการเบิกจ่ายในการสนับสนุนและแก้ไขปัญหาพัฒนาพื้นที่ให้มีประสิทธิภาพ  ได้แก่ โครงการส่งเสริมศิลปะ วัฒนธรรม ศาสนา โครงการส่งเสริมคนดีมีคุณธรรมในจังหวัดชายแดนภาคใต้ไปประกอบพิธีฮัจญ์ปฏิบัติธรรมและศึกษาแหล่งสังเวชนียสถาน เป็นกิจกรรมที่ส่งเสริมคนดีมีคุณธรรมและผู้ได้รับผลกระทบจากเหตุการณ์ความไม่สงบในพื้นที่จังหวัดชายแดนภาคใต้ไปปฏิบัติธรรมและศึกษาแหล่งสังเวชนียสถาน โครงการพัฒนาคุณภาพชีวิตกลุ่มชาติพันธุ์มานิ และโครงการวัฒนธรรมชายแดนใต้ปลายด้ามขวาน